‘Uitslae wys mense wil DA hê’ | Netwerk24
Deur Jason Felix 04 Augustus 2016 10:20
Helen Zille, Wes-Kaapse premier (links), het die Onafhanklike Verkiesingskommissie se uitslagsentrum in Century City, Kaapstad, Donderdag besoek om te verneem hoe die stemtellery vorder. Foto: Jason Felix
Helen Zille, Wes-Kaapse premier en voormalige DA-leier, glo die DA se vroeë sukses in die munisipale verkiesing is ’n bewys dat Suid-Afrikaners wat ’n DA-beheerde munisipaliteit beleef, “nog wil hê”.
Zille het Donderdagoggend die Onafhanklike Verkiesingskommissie (OVK) se uitslagsentrum in Century City, Kaapstad, besoek om te sien hoe die stemtellery vorder.
Ek is verheug met die DA se vordering.
Sy het die aandag van joernaliste en lede van politieke partye getrek toe sy stoksielalleen by die sentrum instap.
“Ek is verheug met die DA se vordering. Ons het ons meerderheid in Midvaal vergroot, en ek is baie gelukkig met die Kouga-munisipaliteit (se uitslag) in die Oos-Kaap. Ons het Kaap Agulhas gewen. Ons groei heeltyd. Dit is net ’n bewys dat waar mense ’n DA-regering beleef het, wil hulle nog hê,” het sy gesê.
Die DA het klaarblyklik die eerste Oos-Kaapse raad by die ANC afgerokkel.
Die party het volgens aanduidings Donderdag om 07:30 die Kouga-munisipaliteit se steun op hom verenig.
Die ANC het die DA in 2011 net-net daar geklop, met 49% van die stemme teenoor die DA se amper 48%.
“Mense sê dat ons ’n plafon bereik het wanneer dit kom by ons groeiende ondersteuning, maar daar was ’n groot swaai in ons guns. Dit lyk ook asof ons ANC-munisipaliteite gaan wen. Dit is net ’n bewys dat waar ons regeer, wil mense meer van ons hê. Dit is wonderlik en mag dit lank so aanhou,” sê sy.
Dit is wonderlik en mag dit lank so aanhou.
Vroeë uitslae van die munisipale verkiesing vanuit die Wes-Kaap het Donderdagoggend gewys dat die DA teen 08:00 reeds die meeste van sy munisipaliteite sal behou.
Die party het ook in Swellendam, waar hy in 2011 ’n koalisieregering met die ACDP gevorm het, regstreeks gewen.
Luidens die nuutste syfers het die DA in dié munisipaliteite gewen: Bergrivier, Overstand, Swellendam en Langeberg.
In die Wes-Kaap geniet die DA volgens die stemme wat getel is tans 64% ondersteuning. Hy het reeds 182 setels en vier munisipale rade opgeraap.
Meer oor: Da | Helen Zille | Kaapstad | Verkiesing. Munisipale Verkiesing